tartuNLP/wikipedia-smugri-20251201 huggingface dataset:
Sinivaal (mäng)

 
"Sinivaal" (vene keeles "Синий кит", translit. Siniy kit, inglise keeles "Blue Whale"), tuntud ka kui "Blue Whale Challenge", on sotsiaalvõrgustikes leviv mäng, mis pärineb aastast 2016 ja mida väidetavalt mängitakse mitmes riigis. See on mäng, kus mängija peab 50 päeva jooksul tegema ülesandeid, mis on määratud administraatorite poolt ning lõpeb enesetapuga (viimane ülesanne). Ülesanneteks on enesevigastamine.
Algus
Novembris 2015 postitas Venemaa teismeline selfi pealkirjaga "nya bye" enne enda enesetappu. Tema surma hakati arutama foorumites ja gruppides ning nendest tekkisid kuulu- ja hirmujutud. Enesetappe, mida tehti hakati jagama gruppides. 
Grupi lugudele lisati täiendavaid enesetappe. Varsti pärast seda kirjutas vene ajakirjanik Galina Mursaliyeva esimest korda nendest "surmarühmadest" artiklites, mis avaldati Venemaa ajalehes Novaya Gazeta 2016. aasta aprillis. Venemaa internetilehel VK olev artikkel kirjeldab, et “F57” grupid on õhutanud 130 teismelist enesetapule. See number oli välja pakutud ühe enesetapu sooritanud poisi isa, Sergei Pestov, kes mõtles välja numbri 130 kasutades Vene meedia allikad, et leida infot veel suitsiididest, mis võiksid seotud olla interneti gruppidega. Seejärel koostas brošüüri, mis tähendas, et välisriigi luureteenistused vastutasid Vene laste enesetapu sooritamis innustamise eest. Peale Evgeny Bergi uurimust Meduza (veebiajaleht) jaoks teatas Mursaliyeva, et enesetappe on olnud vähemalt 200.
Keegi ei tea täpselt, kust on tulnud mängule nimi "Sinivaal". Mõni allikas ütleb, et nimi pärineb Venemaa rokibändi Lumen. Selle avasõnad on Miks karjuda? / Kui keegi ei kuule / Mida me räägime?" ja sellel on "suur sinine vaal", mis "ei saa läbi võrgu". Teised usuvad, et see on viide rannaalale, kus vaalad rändavad rannale ja surevad. 
Mängu puhul on tegemist erinevate sotsiaalmeediaplatvormidega ja seda kirjeldatakse kui suhet administraatori ja osaleja vahel. Mängust rääkimine on keelatud. Viiekümne päeva jooksul määrab administraator ühe ülesande päevas. Alguses näivad ülesanded olevat lihtsad näiteks: tõuse üles kell 4:30 ja vaata õudusfilmi. Edasi minnakse enesevigastamisele, mille tulemusel osaleja teeb viimasel päeval enesetapu. Vene Riikliku Ülikooli humanitaarteaduste professor Alexandra Arhipova leidis, et administraatorid olid 12–14-aastased lapsed.
Noah Centineo

Noah Gregory Centineo (sündinud 9. mail 1996 Boca Ratonis Floridas) on Ameerika Ühendriikide näitleja. 
Ta on näidelnud televisioonisarja "The Fosters" (2013–2018) kolmes viimases hooajas ja telefilmis "How to Build a Better Boy" (2014). Suurema kuulsuse saavutas ta tänu rollidele Netflixi romantilistes komöödiafilmides "To All the Boys I've Loved Before" (2018), "Sierra Burgess Is a Loser" (2018) ja "The Perfect Date" (2019).
Lapsepõlv ja noorus.
Noah Centineo sündis Boca Ratoni linnas Florida osariigis näitleja Kellee Janeli ja filmiprodutsent Gregory Vincent Centineo lapsena. Centineo on itaalia ja hollandi päritolu. Ta kasvas üles Floridas Boynton Beachis ning tal on vanem õde Taylor. Ta käis põhikoolis BAK Middle School of the Artsis ja keskkooli kahes esimeses klassis Boca Raton Community High Schoolis, kus ta mängis jalgpalli. 2012. aastal kolis ta Los Angelesse ja jätkas õpinguid Agoura High Schoolis. 
Karjäär.
2009. aastal mängis Centineo peaosalist Josh Petersit perefilmis "The Gold Retrievers". Tal on olnud pisiroll Disney Channeli komöödiasarjades "Austin &amp; Ally" ja "Shake It Up". Seejärel mängis ta Jaden Starki Disney Channeli romantilises komöödiafilmis "How to Build a Better Boy" (2014). Samal aastal sai ta Ben Eastmani rolli Disney Channeli komöödiasarja "Growing Up and Down" avaosas, kuid sari ei läinud töösse. 2015. aastal võttis ta üle peaosa Jesus Adams Fosteri (keda kehastas varem Jake T. Austen) Freeformi draamasarjas "The Fosters". Ta esimene etteaste oli kolmanda hooaja jaos "Lucky", mis oli eetris 17. augustil 2015. 2017. aastal nomineeriti Centineo Teen Choice Awardsi suvehooaja meessoost teletähe auhinnale, kuid ta ei võitnud seda. 
2017. aastal mängis Centineo Hawk Carterit veebiplatvormi go90 noorte põnevusseriaalis "Tagged" ning surfarit ja kunstnikku Johnny Sanders jr-i romantilises komöödiafilmis "SPF-18". Samal aastal astus ta üles ka Camila Cabello loo "Havana" muusikavideos. 
Alates 2018. aastast on Centineo näidelnud Netflixi noortekomöödiates. Ta kehastas Peter Kavinskyt filmitriloogias "To All the Boys" (2018–2021), mis põhineb Jenny Hani armastusromaanidel, ja Jameyt filmis "Sierra Burgess Is a Loser". Ta mängis Lance Blacki 2019. aasta noortefilmis "Swiped" ja oli kõrvalosas samal aastal linastunud "Charlie inglites".
Schaumburgi dünastia

Schaumburgi dünastia oli Saksa valitsejate dünastia. Umbes 1485. aastani oli see tuntud ka kui Schauenburgi dünastia. Koos oma iidse valduse Schaumburgi krahvkonnaga valitses perekond ka Holsteini krahvkonda ja selle jaotusi Holstein-Itzehoed, Holstein-Kieli, Holstein-Pinnebergi (kuni 1640), Holstein-Plöni, Holstein-Segebergi ja Holstein-Rendsburgi (kuni 1460) ning viimase kaudu ajuti ka Schleswigi hertsogkonda.
Ajalugu.
Schaumburgid said nime Schauenburgi lossi järgi Rintelni lähedal Weseri ääres, kus omanikud hakkasid end Schauenburgi isandateks (1295. aastast krahvideks) kutsuma. Adolf I sai arvatavasti esimeseks Schauenburg isandaks 1106. aastal.
1110. aastal määras Saksimaa hertsog Lothar Schauenburgi isanda Adolf I valitsema Holsteini ja Stormarni, sealhulgas Hamburgi, läänina.
Taani okupeeris Holsteini pärast Stellau lahingut (1201), kuid Schauenburgi krahv ja tema liitlased vallutasid selle tagasi Bornhövedi lahingus (1227).
Pärast krahv Otto V surma lastetuna 1640. aastal Schaumburgi dünastia hääbus. Holstein-Pinnebergi krahvkond ühendati Holsteini hertsogkonnaga. Schaumburgi krahvkond jaotati Schaumburgi pärijate vahel kolme ossa, üks liidendati Braunschweig-Lüneburgi hertsogkonna Lüneburgi vürstkonnaga, teisest sai Schaumburg-Lippe krahvkond ja kolmas jätkas nime all Schaumburgi krahvkond, mida valitseti personaalunioonis Hessen-Kasseliga.
Oliver Mazurtšak

Oliver Mazurtšak (kasutatakse ka nimekuju Oliver Mazurtshak, esinejanimi Ollie; sündinud 26. augustil 1993) on Eesti laulja, laulukirjutaja, kitarrist ja muusikaprodutsent. 
Ta on õppinud Kuristiku Gümnaasiumis, Lasnamäe Muusikakoolis ja Georg Otsa nimelises Muusikakoolis.
Ollie oli Eesti Laul 2019 võistlusel Uku Suviste esitatud loo "Pretty Little Liar" üks sõnade autor ning osales lauluvõistluse Eesti Laul 2020 poolfinaalis Mariliis Jõgeva taustalauljana.
2023. aasta Eesti Laulul esitas Ollie enda kirjutatud laulu "Venom" ja sai Alika Milova esitatud loo "Bridges" järel teise koha.
2024. aasta Eesti Laulul osales ta enda kirjutatud lauluga "My Friend" ja sai 5MIINUSE ja Puuluubi esitatud loo "(nendest) narkootikumidest ei tea me (küll) midagi" järel teise koha.
Isiklikku.
Tema isa on trummar Jüri Mazurtšak. Tema õde Melissa Mazurtšak kandideeris 2023. aastal laulusaatesse "Eesti otsib superstaari", kuid eelvoorudest edasi ei pääsenud.
Eesti sporthobune

Eesti sporthobuseid hakati algselt aretama heade sportlike tulemuste nimel ligikaudu 20 aastat tagasi, seejuures ei jälgitud tõupuhtust. Hea sporthobuse turjakõrgus pidi olema vähemalt 160 cm. Aretusaastate algul polnud ette näidata just kuigi häid sportlike tulemusi aga tänaseks on see paranenud ja mitmeidki hobused sõidavad kõrgete tasemetega sõite.
Viimase 160 aastaga on vanemaid hobusetõuge jäänud vähemaks ja juurde on tekkinud rohkem sporthobuseid. Sporthobused on eesti oma tõugudest teisel kohal, rohkem on siiani vaid Eesti hobuseid.
Išili keel

Išili keel on maaja keelkonna idarühma kuuluv keel, mida räägivad išilid Guatemalas Quiché departemangus.
2003. aasta rahvaloenduse andmetel oli Guatemalas 95 315 išilit, kellest 83 574 rääkis emakeelena išili keelt. Išilikeelseid kogukondi on ka Guatemala pealinnas Guatemala Citys ja Ameerika Ühendriikides.
Fonoloogia.
Išili keeles on 5 vokaalfoneemi (a, e, i, o, u), mis võivad olla nii lühikesed kui pikad ja 27 konsonantfoneemi.
Presnel Kimpembe

Presnel Kimpembe (sündinud 13. augustil 1995 Beaumont-sur-Oise'is) on Prantsusmaa jalgpallur. Ta mängib kesk- või vasakkaitsjana Prantsusmaa kõrgliiga klubis Paris Saint-Germain ja Prantsusmaa jalgpallikoondises.
Ta liitus Paris Saint-Germaini noorteakadeemiaga 2005. aastal. Debüüdi Prantsusmaa kõrgliigas tegi ta 2014. aasta oktoobris. Ta on tulnud hooaegadel 2015–16, 2017–18, 2018–19 ja 2019–20 klubiga Prantsusmaa meistriks. Hooajal 2020–21 valiti Kimpembe Prantsusmaa kõrgliiga hooaja sümboolsesse koosseisu.
Prantsusmaa jalgpallikoondises tegi Kimpembe debüüdi 27. märtsil 2018 sõprusmängus Venemaa vastu. Samal aastal tuli ta Prantsusmaa koondisega maailmameistriks.
Alauksts

Alauksts (ka Alaukstsi järv, läti "Alauksta ezers") on järv Lätis Cēsise piirkonna Vecpiebalga vallas. Järv asub valla põhjaosas ja kuulub Koiva vesikonda.
Alauksts asub merepinnast 202,3 meetri kõrgusel. Sellest voolab välja Gaujiņa jõgi, mida on varem peetud ka Koiva jõe alguseks. Sealt väljub ka Silakrogsi kraav, mis ühendab Alaukstsi Daugava vesikonda kuuluva Taunsi järvega ja sealt edasi Inesisega. Kraav kaevati kaubanduslikel eesmärkidel XIX sajandil.
Järves on kaks saart kogupindalaga 1,6 ha. Suurem neist on Liela sala pindalaga 0,8 ha, väiksem Maza sala ehk Vidsniedre pindalaga 0,76 ha. Alauksts jääb Vecpiebalga kaitstavale maastikule.
Alaukstsis elab 9 liiki kalu. Valdav on särg, arvukamad on veel haug, ahven ja latikas. Järve põhjas on 5 meetri paksune sapropeeli kiht. Alaukstsi valgla on 14,8 km². Järv on eutrofeerumas.
Colton Haynes

 
Colton Lee Haynes (sündinud 13. juulil 1988) on Ameerika Ühendriikide näitleja, modell ja laulja. Ta on mänginud Jackson Whittemore'i MTV telesarjas "Teen Wolf" ja Roy Harperit / Arsenal CW superkangelast telesarjas "Arrow".
Lapsepõlv.
Colton Lee Haynes sündis USA Kansase osariigis Andales Dana Denise Mitchelli ja William Clayton Haynesi pojana. Ta on iseloomustanud oma vanemaid "vabade vaimulike hipidena". Ta kasvas üles Andale'i talus ja elas ka Arkansas, New Mexicos, Texases ja Floridas. Ta käis Florida Navarra keskkoolis, Kansase Andalese keskkoolis ja lõpetas Samuel Clemensi keskkooli Schertzis Texases.
Töö modelli ja näitlejana.
Haynes alustas modellitööd New Yorgis 15-aastaselt. Hiljem ilmus ta "Abercrombie &amp; Fitchi" jaoks "Bruce Weberi" fotosessioonil. Hiljem tegi Haynes modellitööd Kira Plastinina, J. C. Penney ja Ralph Laureni kampaaniates ning 2008. aastast sellistes kampaaniates nagu Verizon. Tema fotod jõudsid ka mitmesse ajakirja, näiteks Teen Vogue ja Arena.
2011. ja 2012. aastal mängisHaynes Jackson Whittemore'i MTV sarjas "Teen Wolf". Alates 2012. aastast mängis ta CW "Arrow's" Roy Harperit. Haynes lahkus sarjast kolmanda hooaja lõpus, kuid naasis hiljem veel ühes osas mängimiseks.
Haynesi esimene tiitritesse jõudnud roll mängufilmis oli 2015. aasta filmis "San Andreas".
Isiklikku.
Haynes on kogu elu ärevusega võidelnud oma "salajase gei mineviku" pärast. Olemata veel valmis oma seksuaalsest sättumusest avalikult rääkima, läks ta kolmeks kuuks ravile, et oma ärevusprobleemidega toime tulla. 2016. aasta mais avaldas ta meelelahutusnädala intervjuus avalikult, et on gei.
Haynes ja tuntud lilleseadja Jeff Leatham kihlusid 11. märtsil 2017 ning abiellusid 27. oktoobril 2017. 2017. aasta novembris oli Haynes nomineeritud ajakirja OUT100 auhinnale "Out", tunnustamaks tema kapist väljatulekut, "eneseteostust" ning tööd modelli ja näitlejana.
Haynesi ema Dana suri tsirroosi tagajärjel 2018. aasta märtsis. 2018. aasta mais esitas Haynes abielulahutuse Leathamiga, kuid paar astus uuesti suhtesse enne nende esimest pulma-aastapäeva.
Rahvusvahelistes rahuoperatsioonides osalenute medal

Rahvusvahelistes rahuoperatsioonides osalenute medal on Eesti kaitseministri välja antav medal Eesti kaitseväelastele ja reservväelastele, kes on osalenud rahvusvahelistel rahutagamismissioonidel (alates 1995).
2001 anti medal 464 inimesele.
Nino Metsar

Nino Metsar (sündinud 16. septembril 1987 Tallinnas) on Eesti endine naisujuja.
Ta lõpetas 2006. aastal Tallinna Kristiine Gümnaasiumi ja 2014. aastal ärijuhtimise magistrina California Ülikooli (USA). Pärast ülikooli lõpetamist elab USA-s.
Ujujana.
Ujumisega hakkas tegelema Tallinna Kalevi ujumiskoolis, aastatel 1995–2001 treenis ta Ülle Merisalu ja 2001–2006 Tõnu Meijeli juures. 
Sai lühiraja Euroopa meistrivõistlustel 2003. aastal 200 m liblikujumises 32. koha, Euroopa juunioride meistrivõistlustel tuli ta 2003. aastal 200 m liblikujumises 21. ning 4x100 m kombineeritud teateujumises 15. kohale. 
Tuli liblik- ja teateujumises aastatel 2000–2005 suvistel meistrivõistlustel 11 korda ja 2000–2004 lühiraja meistrivõistlustel 12 korda Eesti meistriks. Püstitas kolm Eesti rekordit, sh ühe korra teateujumises. Kuulus aastatel 2001–2006 Eesti koondisse. 
Isklikku.
Tema isa on endine korvpallur Andres Metsar.
Carl Schmidti teaduspreemia

Carl Schmidti teaduspreemia on Tartu Ülikooli Sihtasutuse välja antav preemia, mille eesmärk on edendada Tartu ülikoolis keemia ja meditsiini ajaloo uuringuid.
Preemia asutaja ja selle rahastaja on professor Stefan Ross.
Ene Hioni Fond

Ene Hioni Fond on soomerootslaste naisorganisatsiooni Svenska Kvinnoförbundet 2006. aastal asutatud fond, mille eesmärk on muu hulgas edendada ühiskonnas tasakaalustatust ja võrdõiguslikkust.
Fond annab välja Ene Hioni Fondi stipendiumi. Stipendiumi suurus oli algul 500 eurot, 2024. aasta seisuga on see 750 eurot.
Gunnar Kangro kõrgkooliõpiku preemia

Gunnar Kangro kõrgkooliõpiku preemia on Eesti Matemaatika Seltsi ja Tartu Ülikooli matemaatika-informaatikateaduskonna välja antav auhind, millega väärtustatakse emakeelsete ülikooliõpikute kirjutamist. 
Auhind loodi tunnustatud matemaatikaõpikute autori Gunnar Kangro 100. sünniaastapäeva tähistamiseks 2013. aastal.
Preemiat antakse välja 2013. aastast iga viie aasta tagant.
Hans Alveri preemia

Hans Alveri preemia on preemia Haapsalu kodanikule või organisatsioonile, kes on möödunud aasta jooksul Haapsalu linna kaunimaks muutmisele kaasa aidanud. Preemia antakse üle Hans Alveri sünniaastapäeval, 11. aprillil. See ei ole rahaline, vaid kunstiteos.
Preemia asutas 1989. aastal Haapsalu muinsuskaitseklubi. Alates 1996. aastast annab preemiat välja Haapsalu Linnavalitsus.
Pooja

Pooja on elukutse, mille sisuks on poomise abil surmanuhtluse täidesaatmine.
Sri Lanka "viimane pooja lahkus 2014. aastal ilma ühtki hukkamist läbi viimata."
Kolleegipreemia

Kolleegipreemiat on välja andnud mitmed Eesti asutused:
Sol Bamba

Souleymane Bamba (13. jaanuar 1985 Ivry-sur-Seine – 31. august 2024) oli Prantsusmaal sündinud Elevandiluuranniku jalgpallur, kes mängis keskkaitsjana Inglismaa esiliiga klubis Middlesbrough ja Elevandiluuranniku jalgpallikoondises.
Ta alustas karjääri Prantsusmaal Paris Saint-Germainis, mille noorteakadeemiaga liitus ta 1996. aastal.
Enne 2016. aastal Cardiff Cityga liitumist mängis ta Šotimaal Dunfermline Athleticus ja Hibernianis, Türgis Trabzonsporis, Itaalias Palermos ning Leicester City, Leeds Unitedi ja Cardiff Cityga Inglismaa esiliigas. Hooajal 2017–18 valiti Bamba Cardiff Citys mängides Inglismaa esiliiga hooaja sümboolsesse koosseisu.
Elevandiluuranniku jalgpallikoondises mängis Bamba aastatel 2008–2014 kokku 46 korda. Koondisedebüüdi tegi ta 2008. aasta mais sõprusmängus Iisraeli vastu. Ainsa värava koondises lõi Bamba enne 2010. aasta maailmameistrivõistlusi toimunud sõpruskohtumises Rwanda vastu.
Bamba kuulus Elevandiluuranniku koondisse 2010. ja 2014. aasta maailmameistrivõistlustel ning 2010., 2012. ja 2013. aasta Aafrika rahvaste karikavõistlustel. Lisaks kuulus ta Elevandiluuranniku meeskonda 2008. aasta suveolümpiamängudel.
Geipomm

Geipomm (inglise keeles "Gay bomb") on Ameerika Ühendriikide õhuväe uurimislaboris välja mõeldud hüpoteetiline mittesurmav psühhokeemiline relv, mis peaks aktiveerumisel käivitama vastaspoole sõjaväelaste hulgas homoseksuaalse käitumise, häirimaks nende distsipliini ja moraali.
1994. aastal avaldasid Ohios asuva USA õhuväe Wrighti uurimislabori teadlased kolmelehelise aruande, milles pakuti välja mitu uut tüüpi mittesurmavat keemiarelva. Pakutud ideede hulgas oli ka soovitus kasutada tugevaid afrodisiaakumeid, et põhjustada vastaste seas homoseksuaalset käitumist. Sellise relva arendamiseks vajalikku summat hinnati 7,5 miljonile USA dollarile.
2007. aastal anti geipommile Ig Nobeli auhind, mida antakse Nobeli auhinna paroodiana kaheldava väärtusega teaduslikele avastustele.
Kenneth Zohore

Albin Kenneth Dahrup Zohore (sündinud 31. jaanuaril 1994 Kopenhaagenis) on Taani jalgpallur, kes mängib ründajana Inglismaa esiliiga klubis West Bromwich Albion.
Ta alustas karjääri kodulinna klubis FC København. 2010. aasta märtsis tegi ta 16 aasta ja 35 päeva vanuselt debüüdi Taani kõrgliigas, saades sellega liiga läbi aegade noorimaks mängijaks. 2010. aasta oktoobris lõi ta oma esimese värava liigas, saades liiga teiseks noorimaks väravalööjaks läbi aegade. Hooaegadel 2009–10 ja 2010–11 tuli ta Københavniga Taani meistriks.
2012. aastal liitus ta Itaalia klubiga Fiorentina, kuid klubi põhimeeskonnas ta mänguaega ei saanud, mistõttu veetis aastad 2013–2014 laenul Taani kõrgliigas Brøndbys ja Rootsi kõrgliigas Göteborgis. 2016. aastal liitus ta Inglismaa esiliiga klubiga Cardiff City. Hooajal 2016–17 lõi Zohore Inglismaa esiliigas 12 väravat. Hooajal 2018–19 mängis ta Cardiff Cityga Inglismaa kõrgliigas. 2019. aasta juulis sõlmis ta lepingu Inglismaa esiliiga klubiga West Bromwich Albion. 2020. aasta oktoobris suundus ta West Bromwich Albionist kolmeks kuuks laenule Millwall.
Zohore ema on taanlanna ja isa pärit Elevandiluurannikult.
Dávinson Sánchez

Dávinson Sánchez Mina (sündinud 12. juunil 1996 Calotos) on Colombia jalgpallur, kes mängib keskkaitsjana Türgi kõrgliigaklubis Galatasaray ja Colombia jalgpallikoondises.
Ta alustas klubikarjääri 2013. aastal kodumaal Atlético Nacionalis. Ta tuli klubiga neljal korral Colombia meistriks ning muu hulgas veel 2016. aastal Lõuna-Ameerika klubide meistrivõistluste Copa Libertadorese võitjaks.
2016. aasta juunis liitus ta Hollandi kõrgliiga klubiga Amsterdami Ajax. Kuigi ta oli sõlminud Ajaxiga viieaastase lepingu, mängis ta klubis ainult hooajal 2016–17. 2017. aastal valiti ta Ajaxi aasta mängijaks.
2017. aasta augustis liitus ta Inglismaa kõrgliigaklubiga Tottenham Hotspur, kellega sõlmis kuueaastase lepingu. Üleminekusumma oli umbes 42 miljonit naelsterlingit. 2018. aasta mais sõlmis ta klubiga uue pikaajalise lepingu. 10. veebruaril 2019 lõi ta mängus Leicester City vastu oma esimese värava Inglismaa kõrgliigas.
2023. aasta septembris sõlmis ta lepingu Türgi kõrgliigaklubiga Galatasaray.
Debüüdi Colombia jalgpallikoondises tegi Sánchez 2016. aastal. Koondisekarjääri esimese värava lõi ta 19. novembril 2022 sõprusmängus Paraguay vastu. Ta kuulus Colombia koondisse 2018. aasta maailmameistrivõistlustel ning 2019. ja 2021. aasta Copa Américal.
Isaac Hayden

Isaac Scot Hayden (sündinud 22. märtsil 1995 Chelmsfordis) on Inglismaa jalgpallur, kes mängib kaitsva poolkaitsjana Inglismaa esiliigaklubis Queens Park Rangers.
2008. aastal liitus Hayden Arsenali noorteakadeemiaga. Debüüdi Arsenali esindusmeeskonnas tegi Hayden 2013. aasta septembris liigakarika mängus West Bromwich Albioni vastu, kuid liigas jäi tal Arsenaliga debüüt tegemata. Hooajal 2015–16 mängis ta laenul esiliigaklubis Hull City.
2016. aasta juulis sõlmis ta viieaastase lepingu Newcastle Unitediga. Hooajal 2016–17 võitis ta klubiga esiliiga ja tõusis kõrgliigasse.
2022. aasta juunis läks ta Newcastle Unitedist üheks hooajaks laenule Inglismaa esiliigaklubisse Norwich City. Hooaja 2023/24 esimeses pooles oli ta Newcastle Unitedist laenul Belgia kõrgliigaklubis Standard Liège. 2024. aasta veebruaris läks ta kuni hooaja lõpuni laenule Queens Park Rangersisse.
Aastatel 2010–2016 mängis Hayden Inglismaa noortekoondistes.
Toy goldendoodle

Toy goldendoodle ehk eesti keeles toy kuldne retriiver on puudli ja kuldse retriiveri segu koer. 1992. aastal loodi tõunimi, mis moodustab ‘’puudli’’ ‘’doodle’iks’’ analoogselt ‘’labradoodle’iga’’. 
Goldendoodle’i esmakordseks kasvatajaks on Monica Dickens. Goldendoodle’i populaarsus hakkas kasvama 1990. aastatel ning on seda siiani. Goldendoodle on väidetavalt ideaalne koer allergikutele, sest nende karvkate on selline, mis ei ärrita. Lisaks on nad ka suurepärased linnukoerad. Täiskasvanud koera turjakõrgus jääb puudli ja kuldse retriiveri vahepeale, sama kehtib ka kaalu kohta. Nende karvastik võib olla lokkis, laineline või sile. Ka värvus vaheldub – lubatud on valge, pruun, punane, must, hõbe ja lubatud on ka erinevate värvide kombinatsioonid.
Goldendoodle on armastusväärne, heade kommetega, tark koer, kes võlub kõiki, kes temaga kohtunud on. Selle tõu esindajad on intelligentsed ja väga hästi treenitavad koerad. Nad on truud, usaldusväärsed, armastusväärsed ja neile meeldib peremehele meele järgi olla. Neile meeldib inimeste seltskond ja üksiolek pole nende jaoks.
Lisaks on goldendoodle sõbralik kõikidega, sealhulgas teiste koertega. Neile meeldib ujumine.
Hermetia illucens

Hermetia illucens on liik kärbseid ogakärblaste sugukonnast.
Levik.
Liik on pärismaine neotroopise riikkonnas, kuid on viimaste kümnendite jooksul levinud kõigile mandritele. Liiki võib tänapäeval leida Lõuna-Euroopast, Aafrikast, Austraaliast, Aasiast ja Indoneesiast.
Kirjeldus.
"Hermetia illucens"'i valmikud on umbes 16 mm pikad. Nende putukate kitiinkoorik on peamiselt musta värvi ning metalse läikega. Rindmikul võib läike värvus varieeruda rohelisest siniseni, tagakehal isegi punaseni. Valmikutel on lai pea ja hästi arenenud liitsilmad. Tundlad on peast kaks korda pikemad. Liigil on kilejad tiivad, mis puhkeasendis voltuvad horisontaalses asendis tagakehale teineteise peale. Kärbestel esineb mimikri – nad on välimuselt väga sarnased herilaseliigiga "Trypoxylon politum".
Elutsükkel.
Emane kärbes muneb korraga 200–700 muna. Emane muneb tavaliselt kõduneva orgaanilise aine lähedusse varjulisse kohta, kus vastsed kooruvad nelja päeva pärast. Äsjakoorunud vastsed on vähem kui 1 mm pikkused. Vaglad võivad kasvada kuni 27 mm pikkuseks ja kaaluvad 0,1–0,22 g. Vastsejärk kestab keskmiselt 22 päeva, mille järel algab eelnukujärk, mis kestab umbes 7 päeva. Madala temperatuuri või toidupuuduse korral võib vastsejärk pikeneda mitu kuud. Nukujärk kestab keskmiselt 1–2 nädalat. Suhkrust või nektarist toitudes elavad valmikud 47–73 päeva. Kui toitu pole, elavad valmikud vastsestaadiumis kogutud rasvavarude arvelt 8–10 päeva.
Keskkonnatingimused.
Temperatuur.
Valmikud paarituvad 24–40 °C juures. Ligikaudu 99,6% paaritumistest toimub vahemikus 27,5–37,5 °C.
Valgus.
Tehistingimustes paaruvad kärbsed näiteks halogeenlambi valguses. Troopilistes piirkondades paaruvad valmikud tavaliselt ennelõunasel ajal. Enne ja pärast paaritumist otsivad valmikud endale varjulise koha.
Niiskus.
Kärbeste igaks elutsükliks optimaalne õhuniiskus on 70%. Substraadi olemasolu ei ole nukkumiseks vajalik, kuid see võib olla vajalik niiskuse säilitamiseks nukkumise ajal. 70% õhuniiskuse juures leiti, et nuku koorumise tõenäosus on 93%.
Kasulikkus inimestele.
"Hermetia illucens" pole inimestele kahjur. Erinevalt toakärbsest on "Hermetia illucens"'il taandarenenud suised, mis võimaldavad tarbida ainult vedelikku. Seetõttu ei taasväljuta nad söödud toiduosakesi ja seedeensüüme, nagu seda teevad toakärbsed, mis tähendab, et liik ei ole võimeline levitama haigusi.
Emased ei mune värskele inimtoidule. Nad on detritofaagid ning eelistavad muneda kõdunevale materjalile või sõnnikule.
Kasutus kompostimises ja loomasöödana.
"Hermetia illucens"'i vastseid kasutatakse jäätmete kompostimisel ja jäätmete muundamisel loomasöödaks. Nukke või eelnuku järgus vastseid söövad kodulinnud, kalad, sead, sisalikud, kilpkonnad ja isegi koerad. Kompostitavad jäätmed võivad koosneda nii värskest sõnnikust kui ka loomsetest ja taimsetest toidujäätmetest.
Kärbse vastsed on toidu biomassiks muundamisel väga tõhusad. Lisaks proteiinile suudavad vastsed toota ka teist väärtuslikku ressurssi – väljaheiteid ehk frassi. Kärbsevastsete frass on lõhnatu sõmerjas aine, mida saab kasutada orgaanilise väetisena.
Pogromm

Pogromm on mingi ühiskonnagrupi, näiteks rahvusvähemuse või usuvähemuse, vastu suunatud vägivaldne rünnak.
Alexander von Feldmann

Alexander Wilhelm von Feldmann (venepäraselt Aleksandr Ivanovitš; 25. mai (vkj)/ 6. juuni 1790 Selja mõis, Haljala kihelkond, Virumaa – 31. august (vkj)/ 12. september 1861 Osnakka, Peterhofi maakond) oli Venemaa keisririigi sõjaväelane, insenerkindral ja kindraladjutant.
Ta on pärit Eestimaa rüütelkonnast. Ta alustas teenistust 9. oktoobril 1806, kui ta määrati 2. klassi konduktoriks Tallinna Insenerikomando juurde. 14. septembril 1810 lõpetas ta Peterburi inseneriväe ohvitseride kooli, sai alamporutšiku auastme ning asus tööle Keiserliku kaardidepoo ohvitserina. Aastal 1812 sai temast Peterburi inseneriväe ohvitseride kooli joonestamise ja fortifikatsiooni õpetaja.
Aastatel 1813–1814 osales ta Leipzigi lahingus ja lahingus Magdeburgi all.
Heategevusfond Uus Laine

Heategevusfond Uus Laine on Eesti mittetulundusühing, mis on loodud eesmärgiga toetada Paldiskiga seotud sotsiaal-, haridus-, kultuuri- ja spordiprojekte.
Ühingu asutasid 2010 seitse Alexela Gruppi kuuluvat ettevõtet.
Ühing haldab ka mitmeid objekte, näiteks Alexela Arenat.
Anna Tõrvand-Tellmann

Anna Emilie Tõrvand-Tellmann (kuni 1906 Anna Mälk, aastatel 1906–1921 Anna Tellmann; 28. juuli (vkj)/ 9. august 1880 Ülenurme vald, Tartu-Maarja kihelkond, Tartumaa – 23. august 1953 Molotovsk, Kirovi oblast, VNFSV või Kossa rajooni invaliididekodu, Molotovi oblast, VNFSV) oli Eesti pedagoog, haridus-, noorsoo- ja naisliikumise tegelane.
Ta lõpetas 1899. aastal Tartus Grassi tütarlastegümnaasiumi pedagoogikaklassi saksa keele, matemaatika- ja kodukooliõpetaja kutsega, 1913. aastal Riias pedagoogilised kursused keskkooliõpetaja kutsega ja 1929. aastal Viini Ülikooli õigus- ja riigiteaduse osakonna. 
Alates aastast 1902 töötas Tõrvand-Tellmann Venemaal, Saksamaal, Liivimaal ja Eestimaal õpetajana ning Tallinnas aastatel 1927–1932 Riigi Kunsttööstuskooli saksa keele õpetajana. 
1916. aastal asutas ta Tallinna Linna I Tütarlaste Gümnaasiumi ning oli kuni 1925. aastani selle juhataja ja aastatel 1925–1930 ka õpetaja. Ta asutas 1919. aastal ka Tallinna Linna 2. Tütarlaste Gümnaasiumi ning oli selle õpetaja ja alates asutamisest 13. veebruaril 1919 kuni septembrini 1919 ka juhataja. 
1932. aastal asutas ta Inglise Kolledži (see oli esimene inglise keele süvaõppega kool Eestis) ja oli kuni 1940. aastani selle juhataja. 
Tõrvand-Tellmann kuulus Asutavasse Kogusse, oli 1925. aastal Naiskodukaitse üks asutajaid ja aastatel 1928–1934 selle esimene Tallinna ringkonna esinaine ning 1932. aastal Kodutütarde üks asutajaid. 
Konstantin Pätsi 1934. aasta riigipöörde ettevalmistamise käigus eemaldati 12. märtsil 1934 Juhan Tõrvand oma ametikohalt ja Anna Tõrvand-Tellmann sunniti loobuma Naiskodukaitse Tallinna ringkonna esinaise kohast.
Eesti okupeerimise järel 1940. aastal riigistati koos teiste erakoolidega ka Anna Tõrvand-Tellmanni Inglise Kolledž. Järgmisel aastal tahtsid Tõrvandid sõita järelümberasumise käigus Saksamaale, aga neile ei antud väljasõiduluba.
Ta küüditati 14. juunil 1941 Kirovi oblastisse Oritši rajooni. 1943. aastal ta vahistati seal teistkordselt ja talle mõisteti 8 aastat vangilaagrit. Pärast laagrist vabanemist ei lubatud tal naasta Eestisse. Ta elas asumisel, kus ka suri.
Isiklikku.
Tema esimene abikaasa oli aastatel 1906–1919 insener Ernst Nikolai Tellmann (22.07.1879, Tartu – 29.12.1919, Tallinn, surma ajal teedeministri abi kohuste täitja ja eraraudteede riigiinspektor ja teine abikaasa oli sõjaväelane, kindralmajor Juhan Tõrvand.
Esimesest abielust oli Anna Tõrvand-Tellmannil kaks tütart: Zita Modeste Prees (28.05.1908, Riia - 15.06.1942, Solikamsk) ja Selma Höpfel/Ausmees (19.01.1907, Dresden - 20.01.1972, Youngstown, Mahoningi maakond, Ohio). Tütar Zita küüditati ja hukati koos vanemate ja mehega (Kurt Romuald Prees, 02.08.1900, Saue vald - 06.07.1942, Kuibõšev), Zita tütar Viive Prees-Sontich (17.03.1932, Tallinn - 02.11.2012, Ohio) ja Selma põgenesid USAsse.
Belfasti leping

Belfasti leping ehk Suure reede leping (iiri keeles "Comhaontú Bhéal Feirste" või "Comhaontú Aoine an Chéasta"; inglise keeles "Belfast Agreement" või "Good Friday Agreement") on Iiri Vabariigi valitsuse, Suurbritannia valitsuse ja Põhja-Iirimaa parteide vahel 10. aprillil 1998 ehk suurel reedel sõlmitud leping. Belfasti lepinguga lõpetati 1960. aastatest kestnud Põhja-Iirimaa konflikti ehk "The Troubles"i vägivaldne faas. Leping oli oluline areng Põhja-Iirimaa rahuprotsessis. Lepe koosneb mitmeparteilisest leppest, mille allkirjastasid enamik Põhja-Iirimaa erakondi ja Briti-Iiri leppest, mille sõlmisid Briti ja Iiri valitsused.
Põhja-Iirimaa praegune detsentraliseeritud valitsemissüsteem põhineb sellel leppel. Leping taastas Põhja-Iirimaal omavalitsuse ning sätestas, et osapooled pühenduvad kodaniku- ja poliitilistele õigustele ja kultuurilisele võrdsusele, politseid reformitakse, Briti sõjaväe kohalolekut vähendatakse, paramilitaarsed rühmitused loovutavad relvad ning paramilitaarsete organisatsioonide vangistatud liikmed saavad ennetähtaegselt vabaks. Lepe lõi ka mitmeid institutsioone Põhja-Iirimaa ja Iirimaa ning Iirimaa ja Suurbritannia vahel.
Lepe kiideti heaks 22. mail 1998 kogu Iirimaa saarel toimunud kahe samaaegse referendumiga. Põhja-Iirimaal toimunud referendumil küsiti valijatelt, kas valijad toetavad mitmeparteilist lepet. Iirimaal küsiti, kas riigile antakse luba leppega ühineda ja teha vajalikud põhiseaduslikud muudatused, et seda võimaldada. Leppe rakendumiseks pidid selle heaks kiitma nii Iiri kui Põhja-Iiri elanikud. Põhja-Iirimaal toetas lepingut 71,1% ja Iirimaal 94,4% valijatest.
Belfasti leping jõustus 2. detsembril 1999.
Pinterest

Pinterest on sotsiaalmeedia veebi- ja mobiilirakendus, mis on tasuta veebisait, kuid nõuab kasutajatelt registreerumist. Kasutajad saavad üles laadida, salvestada, sorteerida ja hallata pilte ja muud meediasisu (nt videoid), lisades neid oma kogusse ("pinboard)". Sisu võib leida ka väljastpoolt Pinteresti ja selle sinna üles laadida. Pinteresti areng põhineb selle kasutajate ühistel huvidel ja selle liikmete võimalusel sisu luua. Kõige populaarsemad kategooriad on alates 2012. aasta märtsist kodu, kunst ja käsitöö, stiil/mood ja toit.
Pinteresti arendamine algas 2009. aasta detsembris ja veebisait avati kasutajatele 2010. aasta märtsis. Veebisaidi asutasid Ben Silbermann, Paul Sciarra ja Evan Sharp. 2018. aasta oktoobris oli Pinterestil üle 250 miljoni aktiivse kasutaja.
Momo väljakutse

Momo väljakutse (inglise keeles "Momo Challenge") on küberkiusamise vorm, mis levib sotsiaalmeedia ja mobiiltelefonide kaudu. Rakendus annab kasutajale mitmeid ohtlikke ülesandeid.
Momo väljakutse sai avalikkuse tähelepanu 2018. aasta juulis. "Momo" esitajad püüavad veenda inimesi nendega ühendust võtma oma mobiiltelefoni kaudu. Rakendus sarnaneb mänguga Blue Whale (Sinivaal), mõlemas juhendatakse mängijaid üles tegema järjestikuseid ülesandeid. Kui mängijad keelduvad, hakkab rakenduse esindaja neid ähvardama. Sõnumitega kaasneb hirmutav pilt. Kuigi ametivõimud ei ole kinnitanud mingit füüsilist kahju, mida see rakendus otseselt põhjustaks, on mitme mandri politseijõud andnud hoiatusi Momo väljakutse kohta ja nõuandeid internetiohutuse teemal.
Levik.
Rakenduse tõttu on surnud mitmeid inimesi. Argentinas tegi enesetapu 12-aastane tüdruk (ametiasutused ei ole seda veel kinnitanud). Barbosas suri kaks noort, kuid politsei ei ole kinnitanud, kas just Momo väljakutse on sellega seotud. Prantsusmaal tegi isa kaebuse, kelle poeg tegi enesetapu. Belgias suri 13-aastane poiss, kes oli mängu ohver ning poos ennast üles.
Sven Salumaa

Sven Salumaa (sündinud 21. oktoobril 1966 Huntingtonis) on tennisist, USA tennisetreenerite Tamara ja Eduard Salumaa poeg. Salumaa isa Eduard ja ema Tamara olid mõlemad eestlased. Vend Gunnar Salumaa, kes oli samuti tennisist, mängis profina USTA satelliit-turniire 1988-91, esimesed ATP-punktid 1991, elukutselt arst.
Karjäär.
Salumaa võitis esimese tiitli 9-a, sai esimesed ATP-punktid 1988, hakkas elukutseliseks 1989, spetsialiseerudes paarismängule. Esimene profiturniiri võit Rio de Janeiros 1990 koos B. Garrow'ga, kellega jõudis US Openil 1990 poolfinaali, kaotades seal napilt maailma esipaarile Aldrich/Visser. Los Angeleses 1991 jõudis koos C. Beckmaniga veerandfinaali, olles võitnud 6-kordse Wimbledoni tšempionpaari Woodbridge/Woodforde. Oli finaalis veel neljal suurel profiturniiril 1991-92 koos K. Kinneariga, lõpetas karjääri 1993. Parim koht ATP tabelis paarismängus 20 (1992) ja üksikmängus 400. 
Muud spordiharrastused.
Lumelaud, idamaised võitlusspordid. Indiana ülikool Bloomingtonis (ärijuhtimise alal), kutseline estraadimuusik.
Roos, A.(15. Aprill 2011). "6000 Eesti sportlase biograafia". Loetud aadressil https://www.eesti.ca/6000-eesti-sportlase-biograafia/article32067
2019. aasta Euroopa Parlamendi valimised

2019. aasta Euroopa Parlamendi valimised olid 23. maist 26. maini 2019 toimunud valimised Euroopa Parlamenti. 2019. aasta valimised on üheksandad üleeuroopaliidulised alates esimestest otsestest valimistest 1979. aastal ning neljandad Euroopa Parlamendi valimised Eestis.
Kuna Suurbritannia lahkumine Euroopa Liidust lükkus edasi, siis valitakse nagu eelmistelgi valimistel 751 parlamendi liiget. Pärast Suurbritannia lahkumist jääb Euroopa Parlamenti 705 liiget, vastavalt parlamendi otsusele veebruarist 2018. Seejuures saavad mõned riigid kohti juurde, nende seas Eesti, mis saab pärast Brexitit lisaks seitsmenda koha.
Bindi küla

Bindi on küla ("mazciems") Lätis Smiltene piirkonnas Vireši vallas. Bindi asub merepinnast 94 meetri kõrgusel valla põhjaosas, valla keskusest Virešist 1 kilomeetri, endisest piirkonnakeskusest Hopast 26 kilomeetri ja Riiast 155 kilomeetri kaugusel. Aastatel 2009–2021 kuulus küla Hopa piirkonda.
Bindis kasvab looduskaitsealune mänd. Küla asub osaliselt Ziemeļgauja kaitstaval maastikul.
Līves

Līves on küla ("mazciems") Lätis Smiltene piirkonnas Vireši vallas. Līves asub Koiva jõe kaldal, valla keskusest Virešist 15 kilomeetri, endisest piirkonnakeskusest Hopast 39 kilomeetri ja Riiast 165 kilomeetri kaugusel. Aastatel 2009–2021 kuulus küla Hopa piirkonda.
Küla moodustav talude grupp on vana maa-arhitektuuri näitena regionaalse kaitse all olev muinsusmälestis. Līves asub osaliselt Ziemeļgauja kaitstaval maastikul.
George Burns

George Burns (sünninimega Nathan Birnbaum; 20. jaanuar 1896 – 9. märts 1996) oli Ameerika Ühendriikide laulja, estraadikoomik ja näitleja, Gracie Alleni abikaasa.
Brian Cox

Brian Edward Cox (sündinud 3. märtsil 1968) on Briti füüsik, muusik ja teaduse populariseerija. Ta on Manchesteri Ülikooli osakestefüüsika professor.
Randati

Randati on küla ("mazciems" Lätis Smiltene piirkonnas Vireši vallas. Küla asub valla põhjaosas Koiva jõe kaldal, maantee A2 lähistel. Randati jääb valla keskusest Virešist 2 kilomeetri, endisest piirkonnakeskusest Hopast 26 kilomeetri ja Riiast 154 kilomeetri kaugusele. Aastatel 2009–2021 kuulus küla Hopa piirkonda.
Külas asub looduskaitsealune Randati pank, kaitse all on ka sealne elupuu ümbermõõduga 1.61 m. Randati asub Ziemeļgauja kaitstaval maastikul.
Saliņkalns

Saliņkalns on küla ("mazciems") Lätis Smiltene piirkonnas Vireši vallas. Küla asub valla keskosas Koiva jõe kaldal, valla keskusest Virešist 11 kilomeetri, endisest piirkonnakeskusest Hopast 35 kilomeetri ja Riiast 160 kilomeetri kaugusel. Aastatel 2009–2021 kuulus küla Hopa piirkonda.
Saliņkalns asub Ziemeļgauja kaitstaval maastikul.
Jennie Churchill

Jennie Spencer-Churchill (neiupõlvenimega Jeanette Jerome; 9. jaanuar 1854 Brooklyn, New York – 29. juuni 1921 Paddington, London), oli Ameerikas sündinud Briti seltskonnadaam, lord Randolph Churchilli naine ja Briti peaministri Winston Churchilli ema.
Ta sündis investor Leonard Jerome'i neljast tütrest teisena (kolmas tütar suri lapsena). Jerome'i esivanemad olid emigreerunud Wighti saarelt 1710. aastal.
Sikšņi (Vireši vald)

Sikšņi, vanasti ka Sikšņu muiža (Sikšņi mõis), on küla ("mazciems") Lätis Smiltene piirkonnas Vireši vallas. 
Küla asub valla keskosas Koiva jõe kaldal ja jääb valla keskusest Virešist 9 kilomeetri, endisest piirkonna keskusest Hopast 33 kilomeetri ja Riiast 158 kilomeetri kaugusele. Seal asub Sikšņi bussipeatus.
Küla on kujunenud endise Sikšņi mõisa keskuse juurde. Aastatel 2009–2021 kuulus küla Hopa piirkonda. 
Sikšņis kasvab kaks looduskaitsealust nimetut põlispuud – pärn ja mänd. Küla asub osaliselt Ziemeļgauja kaitstaval maastikul.
Staldes

Staldes on küla ("mazciems") Lätis Smiltene piirkonnas Vireši vallas. Staldes asub merepinnast 80 meetri kõrgusel Koiva jõe kaldal, valla keskusest Virešist 3 kilomeetri, endisest piirkonnakeskusest Hopast 27 kilomeetri ja Riiast 153 kilomeetri kaugusel.
Külas asub regionaalse kaitse all olev muinsusmälestis Staldese linnamägi. Küla asub osaliselt Ziemeļgauja kaitstaval maastikul. Aastatel 2009–2021 kuulus küla Hopa piirkonda.
Žagatas (Vireši vald)

Žagatas on küla ("mazciems" Lätis Smiltene piirkonnas Vireši vallas. Küla asub valla põhjaosas merepinnast 83 meetri kõrgusel Koiva jõe kaldal ja jääb valla keskusest Virešist 2 kilomeetri, endisest piirkonnakeskusest Hopast 26 kilomeetri ja Riiast 151 kilomeetri kaugusele. Aastatel 2009–2021 kuulus küla Hopa piirkonda.
Külas asub looduskaitsealune Žagatase pank. Žagatas asub osaliselt Ziemeļgauja kaitstaval maastikul.
Keskkonnaseire andmekogu

Keskkonnaseire andmekogu (lühinimi KESE) on Eestis alates 13. maist 2016 kasutusel olev riigi infosüsteemi kuuluv andmekogu, mille eesmärk on keskkonnaseire andmete hõive, säilitamine ja kättesaadavuse tagamine. Andmekogu vastutav töötleja on Keskkonnaagentuur ja volitatud töötleja Keskkonnaministeeriumi Infotehnoloogiakeskus. Andmekogu lühinimi KESE on lühend sõnast "keskkonnaseire".
Andmekogusse kantavate keskkonnaseire andmete all mõistetakse nii keskkonnaseire käigus kogutavaid andmeid keskkonnaseisundi kohta kui ka keskkonnaseire aruanded.
Enne keskkonnaseire andmekogu loomist hoiti keskkonnaseire andmeid keskkonnaregistris, kuid sellest oli keskkonnaseire andmeid raske kätte saada, andmed olid avalikustamise ajaks vananenud, seireandmeid ei hoitud kasutajasõbralikul kujul ja algandmeid töödeldi mitmekordse andmete ülekandmisega või käsitsi. Samuti oli keskkonnaregister ka tehniliselt vananenud platvormil ja registri arenduste asemel tehti hädavajalikke arendusi registri alaminfosüsteemides või arendati uusi komplekssemaid infosüsteeme.
Keskkonnaseire andmekogu asendab senist keskkonnaseire andmete osa keskkonnaregistrist. Võrreldes keskkonnaregistriga parandab KESE keskkonnaseire andmete kasutatavust, võimaldab seireandmete analüüsimist ja keskkonnaseisundi operatiivset jälgimist ning teeb keskkonnaseisundit puudutavad andmed üldsusele reaalselt ja hõlpsasti kättesaadavaks.
Keskkonnaseire andmekogu kasutab aastas kuni 400 kasutajat.
Andmekogusse kantud keskkonnaseire andmeid säilitatakse alaliselt.
Oskar Kallase auhind

Oskar Kallase auhind (ka Oskar Kallase stipendium) on Eesti Rahva Muuseumi välja antav auhind (stipendium), et tunnustada Eesti Rahva Muuseumile ja Eestile olulisi inimesi silmapaistva professionaalse ja loomingulise tegevuse eest rahvusteaduste ja -kultuuri vallas, mis on aidanud ERMil täita oma rolli eesti kultuuri mõtestajana.
Auhinda antakse välja aastast 2015.
Sven Lindqvist

 
Sven Oskar Lindqvist (28. aprill 1932 Stockholm – 14. mai 2019 Stockholm) oli rootsi publitsist, esseist, ajaloo- ja reisikirjanik.
Ta sai 1966. aastal Stockholmi Ülikoolist doktorikraadi kirjandusajaloos. On töötanud dotsendina Stockholmi ülikoolis.
Tema sulest on ilmunud üle 30 raamatu: esseistikat, aforismikogumikke, dokumentaalproosat, reisikirjandust, Hiina-ainelisi teoseid (Lindqvist veetis kaks aastat Hiinas). 1980. aastate lõpust hakkas kirjutama Euroopa imperialismist, kolonialismist, rassismist, genotsiidist ja sõjast. Uuris natsiideoloogias propageeritud eluruumi laiendamise kontseptsiooni ("Lebensraum"). 
Lindqvist on pälvinud mitmesuguseid, sealhulgas 2012. aastal 100 000 Rootsi krooni suuruse Jan Myrdali Seltsi kirjandusauhinna (Jan Myrdali suur auhind – Lenini auhind).
Tema 1999. aastal ilmunud "Nu dog du. Bombernas århundrade" on tõlgitud 12 keelde. 2010. aastal ilmus see eesti keeles kirjastuses Varrak pealkirjaga "Pommitamise ajalugu". Teos, mis tugineb rikkalikule uurimistöömaterjalile – arhiividokumentidele, ilukirjandusele ja isiklikele mälestustele –, analüüsib õhupommitamise ajalugu selle algusest (1911) kuni tänapäevani. Laadilt on see sõjaajalooline uurimus.
Isiklikku.
Lindqvist oli aastatel 1956–1986 abielus sinoloog Cecilia Lindqvistiga ja 1986. aastast majandusteadlase Agneta Starkiga.
Aarne Paul

Aarne Paul (sündinud 16. veebruaril 1959 Pärnus) on eesti kooliõpetaja ja planetarist. Ta on töötanud aastatel 1985–1987 Tõravere observatooriumis
Jaan Einasto töörühmas assistendina. Alates 2013. aastast töötab ta Pärnus Pernova Hariduskeskuses astronoomiaõpetajana. 
Haridus.
Paul lõpetas 1977. aastal Pärnu Koidula Gümnaasiumi kuldmedaliga ning õppis Tartu Ülikoolis astrofüüsika erialal. Ülikooli ajal oli üheks tema juhendajaks Jaak Jaaniste.
Töökäik.
Pärast Tartu Ülikooli lõpetamist 1985. aastal asus Paul tööle Tõravere Observatooriumisse, kus töötas Jaan Einasto töörühmas assistendina. Paul lahkus Tõraverest 1987. aastal.
2005–2013 töötas Paul Pärnus NOTE-s. Seejärel asus ta tööle Pernova Hariduskeskusesse, kus ta 2019. aasta seisuga töötab astronoomiaõpetajana. 
Alates 2019. aasta sügisest töötab ta ka Pärnu Mai Koolis füüsikaõpetaja ametikohal.
Isiklikku.
Pauli isa Arnold Paul oli Pärnu 4. Keskkooli kauaaegne keemia- ja füüsikaõpetaja ning ema Benita Paul Pärnu Koidula Gümnaasiumi staažikas keemia- ja geograafiaõpetaja. Pauli vend Ardi Paul (sündinud 16. märtsil 1963) oli aastatel 1993 - 2003 Püünsi Põhikooli direktor ja alates 2004. aastast Tallinna Nõmme Põhikooli direktor. Aarne Paul on teoloog Toomas Pauli onupoeg.
Apellatsioonimenetlus

Apellatsioonimenetlus on edasikaebemenetlus ringkonnakohtus.
Apellatsiooniõigus on ette nähtud põhiseadusega. Põhiseaduse § 24 5. lõigus on sätestatud igaühe õigus tema kohta tehtud kohtu otsuse peale seadusega sätestatud korras edasi kaevata kõrgemalseisvale kohtule. Põhiseaduse § 149 2. lõigu järgi on ringkonnakohtud teise astme kohtud ning nad vaatavad apellatsiooni korras läbi esimese astme kohtu lahendeid.
Apellatsioonimenetlust reguleeritakse tsiviilkohtumenetluse seadustiku 64. peatükis (§-d 640-658), halduskohtumenetluse seadustiku 18. peatükis (§-d 180-202), kriminaalmenetluse seadustiku 11. peatükis (§-d 318-3431) ja väärteomenetluse seadustiku 13. peatükis (§-d 136-154).
Tsiviil- ja haldusasjade apellatsioonimenetluses kontrollib ringkonnakohus esimese astme kohtu otsuse seaduslikkust ja põhjendatust osas, mille peale on edasi kaevatud. Kriminaal- ja väärteomenetluses arutab ringkonnakohus asja esitatud apellatsiooni/kaebuse piires, kuid laiendab asja arutamise piire kõigile süüdistatavatele/menetlusalustele isikutele, sõltumata nende kohta apellatsiooni/kaebuse esitamisest, kui ilmneb menetlusõiguse oluline rikkumine või materiaalõiguse ebaõige kohaldamine, millega on süüdistatava/menetlusaluse isiku olukorda raskendatud.
Ringkonnakohtu otsuse peale võib esitada kassatsioonkaebuse Riigikohtule.
Katherine Mansfield

Katherine Mansfield Murry (neiupõlvenimega Beauchamp; 14. oktoober 1888 – 9. jaanuar 1923) oli Uus-Meremaa luuletaja ja novellist. 19-aastaselt kolis ta Inglismaale, kus sõbrunes mitmete kirjanikega nagu D. H. Lawrence ja Virginia Woolf. 1917. aastal diagnoositi tal ekstrapulmonaarne tuberkuloos, mis viis ta 34-aastaselt hauda.
Kraho keel

Kraho keel on žee keelkonna põhjarühma timbira keelte hulka kuuluv keel, mida räägitakse Brasiilias Pará, Maranhão ja Tocantinsi osariigis.
Kraho keeles on 12 konsonantfoneemi ja 34 vokaalfoneemi (sealhulgas pikad ja lühikesed ning nasaliseeritud vokaalid).
Kraho keele sõnajärg on SOV.
2011. aasta andmetel rääkis kraho keelt 2180 inimest 5 külas.
Joseph Hall

Joseph Hall (1. juuli 1574 – 8. september 1656) oli Briti satiirik ja vaimulik, Norwichi piiskop.
1640. aastail oli Hall tuntud poleemilise autorina usulistel teemadel, ehkki tema vaated kirikupoliitikale olid tegelikult mõõdukad. Selge ja lihtsa stiili tõttu on teda nimetatud Inglise Senecaks, ehkki stoitsismi, neostoitsismi ja Justus Lipsiuse mõjus talle on ka kaheldud.
Charlemagne (ansambel)

Charlemagne on eesti "brit-pop/indie" ansambel, mis on asutatud 2016. aastal Pärnus.
Bänd moodustati 2016. aasta jaanuaris, algkoosseisu kuulusid Gloria Kõgel, Armand Sutt, Kaspar Peterson ja Martin Mitt. 25. aprillil 2016 avaldati esimene lugu "Who's Gonna Let You Walk All Over Me" ning 7. juulil 2016 toimus esimene esinemine Pärnus Puhvet A.P.T.E.K-is.
Samal aastal astus bänd üles Aloha Kite Challenge'il koos läti ansambliga Triana Park. Konkursil Noortebänd 2016 pääseti 28. oktoobril kinos Sõprus toimunud finaali.
Novembris liitus bändiga teine kitarrist Georg Orover ning bänd hakkas esinema praeguses koosseisus. Detsembris 2016 avaldati esimene album "Ignition", mille esitluskontsert toimus 7. jaanuaril 2017 Tallinnas Kultuuriklubis Kelm.
Aasta raamatusõber

Aasta raamatusõber on alates 2014. aastast välja antav Eesti aunimetus, millega tunnustatakse eelmisel kalendriaastal oma tegevusega kirjandus- ja kirjastamisvaldkonnas silma paistnud või sellele valdkonnale tähelepanu juhtinud isikut või organisatsiooni. 
Aunimetusega käib kaasas aukiri ja kingituseks igalt kirjastuste liidu liikmelt aasta parim või sobivaim raamat. 
Auhinda annab välja Eesti Kirjastuste Liit ning auhinna saaja valitakse üldkogu hääletusel.
Noore IT-teadlase preemia

Noore IT-teadlase preemia on sihtasutuse Vabariigi Presidendi Kultuurirahastu poolt noortele (kuni 35 aastat) Eesti infotehnoloogiateadlastele välja antav preemia.
Preemiat rahastab Microsofti arenduskeskus Eestis. Varem on seda rahastanud Skype Eesti.
Noore haridustegelase reaalteaduste eripreemia

Noore haridustegelase reaalteaduste eripreemia on sihtasutuse Vabariigi Presidendi Kultuurirahastu poolt noortele (kuni 35 aastat) reaalainete õpetajatele välja antav preemia. Preemiat rahastab Skype Eesti.
San Francisco teaduse hindamise deklaratsioon

San Francisco teaduse hindamise deklaratsiooni ehk DORA deklaratsiooni (inglise "San Francisco Declaration on Research Assessment", millest on tuletatud ka akronüüm „DORA“) eesmärk on peatada selle arusaama levik, mille kohaselt on teadusajakirja mõjuteguri ja teadlase tehtud töö vahel otsene seos. Väidetavalt põhjustab selline arusaam teadusliku uurimistöö hindamisel erapoolikust ja ebatäpsusi. DORA deklaratsioonis rõhutatakse ka seda, et mõjutegurit ei saa kasutada „teadusartiklite kvaliteedi surrogaatmõõdikuna teadlase töö hindamisel, töölevõtmisel, edutamisel ega rahastamisotsuste tegemisel“.
Deklaratsioon koostati 2012. aasta detsembris toimunud Ameerika Rakubioloogia Ühingu ("American Society for Cell Biology") aastakoosoleku tulemusena. 2013. aasta 13. maiks oli deklaratsiooni allkirjastanud rohkem kui 150 teadlast ja 75 teadusorganisatsiooni. Esimeste DORA deklaratsioonile allakirjutanute seas oli ka Eesti Teadusagentuur.
Taust.
16. detsembril 2012. aastal kogunes teadusväljaannete toimetajatest ja kirjastajatest koosnev töörühm San Franciscos toimunud Ameerika Rakubioloogia Ühingu aastakoosolekule, et arutada teaduse hindamisega seotud päevakajalisi teemasid – kuidas hinnatakse teadustöö tulemuste kvaliteeti ja millised on algallikale viitamise tavad.
Koosoleku toimumise peamiseks põhjuseks oli konsensuslik arusaam selle kohta, et paljude rakubioloogia ajakirjade mõjutegur ei ole vastavuses nendes ajakirjades avaldatud teadustöö tegeliku olulisusega rakubioloogide kogukonnale. Seega otsustas töörühm leida arutelu käigus meetmeid, mis aitaksid artikli mõju ja ajakirja kvaliteedi viia omavahel paremini kooskõlla. 
Kirjeldatud põhimõtted kehtivad ka teiste teadusvaldkondade puhul. DORA deklaratsiooni koostajate sõnul on tegemist ülemaailmse algatusega, mis hõlmab kõiki teadusharusid.
Allakirjutanud.
2019. aasta jaanuari seisuga on DORA deklaratsioonile kirjutanud alla üle 700 organisatsiooni ja rohkem kui 13 000 üksikisikut.